Salametsästäjät tappoivat valkoisen sarvikuonon ranskalaisessa eläintarhassa

STT, AFP

Harvinainen valkoinen sarvikuono on joutunut salametsästyksen uhriksi ranskalaisessa eläintarhassa. Vinceksi kutsutun nelivuotiaan eläimen kuolema paljastui tiistaiaamuna.

Thoiryn eläintarhassa Pariisin lähistöllä asustanut sarvikuono oli ammuttu, ja sen sarvet oli sahattu irti ilmeisesti moottorisahalla, poliisin tiedottaja kertoi. Vain toinen sarvista oli kuitenkin viety. Tutkijat arvioivat, että sen arvo on 30 000–40 000 euroa.

Sarvikuonoaitaukseen oli tunkeuduttu yön aikana pääportin ja ainakin kahden muun turvaesteen läpi. Samassa aitauksessa elää kaksi muuta sarvikuonoa.

Eläintarhan alueella asuu viisi työntekijää, mutta he eivät tiettävästi havainneet mitään. Alueella on myös turvakameroita, joskaan niitä ei ole sarvikuonoaitauksen luona.

Tapettu sarvikuono kuului erittäin uhanalaiseen lajiin.